text: La primera actuació tindrà lloc aquest dijous, 18 de juliol, al Parc de l'Alter d'Alcàsser
  Alcàsser ultima els detalls per a estrenar una nova iniciativa cultural que inundarà de bona música les nits d'aquesta localitat valenciana. Sota el nom 'A la lluna de l'Alter', els veïns i veïnes d'Alcàsser gaudiran de diferents actuacions musicals, que començaran a les 22.30 hores, al Parc de l'Alter, situat al carrer Silla.
  Així, cada dijous, durant tres setmanes, grups de diferents estils musicals amenitzaran les nits d'estiu d'Alcàsser. D'aquesta manera, la primera actuació tindrà lloc aquest dijous, 18 de juliol, amb Urbàlia Rurana, un grup que combina el valencià amb un estil mediterrani molt peculiar.
  La següent actuació serà a càrrec de Nestor i Presen, que presentarà el seu treball 'Cançoner atlàntic'. Un repertori sonor màgic que et transportarà als diferents països banyats per l'Atlàntic. Aquest concert se celebrarà el 25 de juliol.
  Finalment, el fermall d'or al cicle 'A la lluna de l'Alter' el posarà Ora Marítima el pròxim 1 d'agost. Aprofitarà aquesta actuació per a fer sonar el seu últim treball 'Plenamar', en el qual han col·laborat altres artistes com Raúl Navarro, Tesa o El Cifu.